LIGBI ko Yesu de nyumu ko ke é suɔ e nyɛmi. Nyumu ɔ bi Yesu ke: ‘Mɛnɔ ji ye nyɛmi?’ Yesu le nɔ́ nɛ nyumu nɛ ɔ ngɛ susue. E susumi ji kaa nihi nɛ e kɛ mɛ je ma kake mi kɛ nihi nɛ e kɛ mɛ ngɛ jami kake mi pɛ ji e nyɛmimɛ. Lɔɔ he ɔ, ha nɛ waa hyɛ nɔ́ nɛ Yesu de lɛ.
Be komɛ ɔ, Yesu gbaa nihi sanehi nɛ e kɛ tsɔɔ mɛ ní. Ja ji bɔnɛ e pee ngɛ hiɛ ɔ. E gba Yudano ko kɛ Samariano ko he sane. Wa kase momo kaa Yudabi fuu sume Samariabi. Sane ɔ nɛ Yesu gba a ji nɛ ɔ nɛ:
Ligbi ko ɔ, Yudano ko hia blɔ kɛ gu yokuhi a kpɛ kɛ yaa Yeriko. Se ojo fiali ya tua lɛ ngɛ blɔ nɔ. A kpɔ e sika ngɛ e dɛ, nɛ a kongo lɛ kɛ ya si benɛ e gbo fã kɛ fã.
Pee se ɔ, Yudano osɔfo ko ba be ngɛ lejɛ ɔ. E na nyumu ɔ nɛ a plaa lɛ ɔ. Mɛni o susu kaa e pee? E gba kɛ ya gu blɔ kpa nɔ nɛ e je. Lɔɔ se ɔ, Mawu jalɔ kpa ko hu ba su lejɛ ɔ. Levino ji lɛ. Anɛ e da si lo? Dɛbi, lɛ hu e dɛ si konɛ e ye bua nyumu nɛ a plaa lɛ ɔ. Osɔfo ɔ kɛ Levino ɔ lɛ a yaa jee ngɛ blɔ nɔ ɔ nɛ.
Se hyɛ nɔ nɛ ngɛ nyumu nɛ a plaa lɛ ɔ he. Samariano ji lɛ. Nɛ e ngɛ Yudano ɔ ye buae. E ngɔ tsopa kɛ ngɛ e pa amɛ a nɔ fĩe ha lɛ. Lɔɔ se ɔ, e ngɔ Yudano ɔ kɛ ho he ko nɛ a hyɛɛ nihi a nɔ ngɛ ya konɛ e nyɛ nɛ e ná he wami.
Benɛ Yesu gba sane ɔ ta a, e bi nyumu ɔ nɛ bi lɛ munyu ɔ ke: ‘Nihi etɛ nɛ ɔmɛ a kpɛti mɛnɔ o susu kaa e ji nyumu nɛ a plaa lɛ ɔ nyɛmi? Osɔfo ɔ, loo Levino ɔ, loo Samariano ɔ?’
Nyumu ɔ ha heto ke: ‘Samariano ɔ. E pee nyumu nɛ a plaa lɛ ɔ kpakpa.’
Yesu de lɛ ke: ‘Bɔnɛ o de ɔ da. Lɔɔ he ɔ, yaa nɛ mo hu o ya pee ja nɔuu ngɔ ha ni kpahi kaa bɔnɛ nyumu ɔ pee ɔ.’
Anɛ o bua jɔɛ bɔnɛ Yesu tsɔɔ ní ha a he lo? Ke wa kase níhi nɛ Yesu de nɛ a ngma ngɛ Baiblo ɔ mi ɔ, wa maa le níhi fuu. Aloo pi ja?
Luka 10:25-37.
Sane Bimihi
- Mɛni munyu nyumu ko bi Yesu, nɛ mɛni heje?
- Be komɛ ɔ, mɛni blɔ nɔ Yesu guu kɛ tsɔɔ ní, nɛ mɛni wa kase momo ngɛ Yudabi kɛ Samariabi a he?
- Mɛni ba Yudano ko nɛ hia blɔ kɛ yaa Yeriko ɔ nɔ ngɛ sane nɛ́ Yesu gba a mi?
- Mɛni Yudano osɔfo ko kɛ Levino ko pee benɛ a ya be ngɛ blɔ ɔ nɔ ɔ?
- Mɛnɔ lɛ ngɛ Yudano ɔ ye buae ngɛ foni ɔ mi ɔ?
- Benɛ Yesu gba sane ɔ ta a, mɛni munyu e bi nyumu ɔ, nɛ mɛni heto e ha?
Sane bimi kpahi
- Kane Luka 10:25-37.
Mɛni blɔ nɔ Yesu ye bua nyumu ko nɛ́ le mlaa a saminya nɛ e susu sane ko he ngɛ, mohu pe nɛ́ e ma ha lɛ heto tɛ̃ɛ? (Luka 10:26; Mat. 16:13-16)
Mɛni nɔhyɛ níhi Yesu kɛ tsu ní nɛ e kɛ ye bua e tue buli konɛ a nyɛ nɛ a je ni kpahi a he juɛmi yayami nɛ a hɛɛ ɔ kɛ je a susumi mi? (Luka 10:36, 37; 18:9-14; Tito 1:9)